Document ID: 32010R1099

REGOLAMENT TAL-KUMMISSJONI (UE) Nru 1099/2010
tas-26 ta’ Novembru 2010
li jemenda l-Anness I għar-Regolament (KE) Nru 669/2009 li jimplementa r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta’ ċertu għalf u ikel ta’ oriġini mhux mill-annimali
(Test b’relevanza għaż-ŻEE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u l-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b'mod partikolari l-Artikolu 15(5) tiegħu,
Billi:
(1)
Ir-Regolament tal-Kummissjoni (KE) Nru 669/2009 (2) jistipula r-regoli li jikkonċernaw il-livell miżjud tal-kontrolli uffiċjali li jridu jitwettqu fuq l-importazzjonijiet ta’ ċertu għalf u ikel ta’ oriġini mhux mill-annimali elenkati fl-Anness I tiegħu, f'punti tad-dħul fit-territorji msemmijin fl-Anness I mar-Regolament (KE) Nru 882/2004.
(2)
L-Artikolu 2 tar-Regolament (KE) Nru 669/2009 jistipula li l-lista fl-Anness I tiegħu għandha tkun irriveduta regolarment, u mill-inqas kull tliet xhur, filwaqt li għandhom jiġu meqjusa, minn tal-inqas, is-sorsi ta’ informazzjoni imsemmijin f'dan l-Artikolu.
(3)
L-okkorrenza u r-rilevanza ta’ inċidenti li jinvolvu l-ikel innotifikati permezz tas-Sistema ta’ Twissija Rapida għall-Għalf u għall-Ikel (RASFF), is-sejbiet tal-missjonijiet diversi f'pajjiżi terzi li jitwettqu mill-Uffiċċju Alimentari u Veterinarju, kif ukoll ir-rapporti ta’ kull tliet xhur li l-Istati Membri bagħtu lill-Kummissjoni b'konformità mal-Artikolu 15 tar-Regolament (KE) Nru 669/2009, jindikaw li jeħtieġ li tiġi rriveduta l-lista fl-Anness I ma' dak ir-Regolament.
(4)
B'mod partikolari, l-Anness I tiegħu jrid jiġi rrivedut billi titnaqqas il-frekwenza tal-kontroll ta’ dawk il-prodotti li għalihom is-sorsi tal-informazzjoni li jissemmew fuq juru titjib ġenerali ta’ konformità mal-leġiżlazzjoni rilevanti tal-Unjoni u li għalihom ma għadux ġustifikat il-livell attwali ta’ kontroll uffiċjali, u billi tiżdied il-frekwenza tal-kontroll ta’ prodotti oħra li dwarhom l-istess sorsi juru grad ogħla ta’ nuqqas ta’ konformità mal-leġiżlazzjoni rilevanti tal-Unjoni li jiġġustifika l-introduzzjoni ta’ livell ogħla ta’ kontrolli uffiċjali.
(5)
Ir-Regolament (KE) Nru 669/2009 għalhekk għandu jiġi emendat skont dan.
(6)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I mar-Regolament (KE) Nru 669/2009 huwa mibdul bit-test fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fl-1 ta’ Jannar 2011.
Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussell, is-26 ta’ Novembru 2010.

Labels: 17
20
0
3
6
15